**informacinis pranešimas dėl ASMENS duomenų apsaugos vykdant pažeidimų tyrimus**

|  |  |
| --- | --- |
| **Duomenų valdytojas ir jo kontaktiniai duomenys** | Lietuvos Respublikos konkurencijos taryba; kodas 188668192; Jogailos g. 14, LT-01116, Vilnius; [taryba@kt.gov.lt](mailto:taryba@kt.gov.lt); +370 5 212 7608. |
| **Duomenų apsaugos pareigūnas ir jo kontaktiniai duomenys** | Rusnė Juozapaitienė; [rusne@duomenuapsauga.eu](mailto:rusne@duomenuapsauga.eu); +370 69 834 316.  Asmens duomenų tvarkymo ir su tuo susijusių duomenų subjektų teisių įgyvendinimo klausimais taip pat galite kreiptis aukščiau nurodytais Konkurencijos tarybos kontaktais ir į pažeidimų tyrimus atlikti įgaliotus Konkurencijos tarybos darbuotojus. |
| **Duomenų tvarkymo tikslas ir teisinis pagrindas** | Duomenys tvarkomi vadovaujantis [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 6 straipsnio 1 dalies e punktu, t. y. duomenis būtina tvarkyti siekiant atlikti užduotį, vykdomą viešojo intereso labui arba vykdant pavestas viešosios valdžios funkcijas.  Duomenys tvarkomi įstatymų, kurių priežiūrą atlieka Konkurencijos taryba (toliau – Įstatymas arba Įstatymai)[[1]](#footnote-2), pažeidimų tyrimų atlikimo tikslais, t. y. siekiant inicijuoti tyrimus, nustatyti konkurenciją ribojančius susitarimus, piktnaudžiavimą dominuojančia padėtimi, koncentracijų vykdymo pažeidimus ar kitus Įstatymų pažeidimus, už šiuos pažeidimus taikyti sankcijas ir užtikrinti sankcijų tinkamą vykdymą.  Įstatymai suteikė Konkurencijos tarybai įgaliojimus gauti tyrimams atlikti reikalingą informaciją, pavyzdžiui, reikalauti pateikti informaciją, gauti žodinius ir rašytinius paaiškinimus, atlikti patikrinimus ir jų metu paimti informaciją. Informaciją subjektai gali pateikti ir savanoriškai.  Pažeidimų tyrimų subjektai ir kiti atitinkamos procedūros dalyviai paprastai yra ūkio ar viešojo administravimo subjektai, o ne fiziniai asmenys. Informacija, kurią iš šių subjektų ir kitų įvairių šaltinių gauna ir naudodamasi savo įgaliojimais toliau tvarko Konkurencijos taryba, apima ir asmens duomenis.  Asmens duomenys tvarkomi konkrečiais, aiškiais ir teisėtais tikslais, t. y. tiek, kiek jų yra dokumentuose, reikalinguose tyrimui, kurio metu vertinama, ar ūkio ir viešojo administravimo subjektai pažeidė Įstatymų reikalavimus. Duomenys renkami ir tvarkomi, pavyzdžiui, kai per patikrinimus paimami popieriniai ar elektroniniai dokumentai, elektroninis susirašinėjimas, kurie leidžia patikrinti faktinių ir teisinių aplinkybių, dėl kurių pradėtas tyrimas, buvimą ir turinį. |
| **Tvarkomi duomenys bei jų kategorijos** | Konkurencijos taryboje yra gaunami ir toliau tvarkomi fizinio asmens tapatybės duomenys (pavyzdžiui, vardas ir pavardė), kontaktinė informacija (pavyzdžiui, elektroninio pašto adresas, telefono numeris), profesinės pareigos, funkcijos ir užduotys, informacija apie privatų ir profesinį elgesį bei veiklos rezultatus, finansiniai duomenys ir kiti duomenys, kurie yra susiję su pažeidimų tyrimo procedūros dalyku arba yra gauti dėl jų sąsajumo su tuo dalyku.  Taip pat gali būti tvarkomas asmens balsas ir atvaizdas tyrimų tikslais naudojamuose garso ir (ar) vaizdo įrašuose. |
| **Duomenų saugumas** | Duomenys saugomi seifuose, metalinėse spintose, saugioje elektroninėje aplinkoje. Konkurencijos taryboje vykdoma darbuotojų ir lankytojų įeigos kontrolė, atliekama informacinių sistemų priežiūra, tinklo valdymas, užtikrinamas naudojimosi internetu saugumas.  Prieiga prie duomenų suteikiama tik tiems Konkurencijos tarybos darbuotojams, kuriems tai būtina jų užduočių atlikimui. Konkurencijos tarybos darbuotojams taikoma konfidencialumo pareiga. |
| **Duomenų gavėjai ir duomenų atskleidimas** | Atitinkamo Įstatymo pažeidimu įtariami ūkio ar viešojo administravimo subjektai ir jų atstovai, kurie susipažįsta su pažeidimo tyrimo bylos medžiaga ir tyrimo išvadomis, turi teisę susipažinti ir su joje esančiais asmens duomenimis, tačiau tik teisės į gynybą įgyvendinimo konkrečioje pažeidimo tyrimo procedūroje tikslais.  Duomenys gali būti atskleidžiami valstybės institucijoms, vykdančioms Konkurencijos tarybos veiksmų ir sprendimų pagrįstumo bei teisėtumo kontrolę, pirmiausia – teismams.  Duomenys tretiesiems asmenims paprastai neatskleidžiami, išskyrus įstatymų nustatytus atvejus, jei tai būtina ir proporcinga, pavyzdžiui, žurnalistams užtikrinant visuomenės teisę susipažinti su Konkurencijos tarybos sprendimais ar kitais galutiniais dokumentais.  Duomenys gali būti perduodami [Reglamento 1/2003](https://eur-lex.europa.eu/legal-content/LT/TXT/?uri=celex%3A32003R0001) ir kitų Europos Sąjungos teisės aktų nustatytais atvejais kitoms Europos Sąjungos valstybių narių konkurencijos priežiūros institucijoms ir Europos Komisijai konkurencijos priežiūros vykdymo tikslais, pavyzdžiui, perduodant galimo konkurencijos teisės pažeidimo įrodymus.[[2]](#footnote-3)  Išimtiniais atvejais, konsultavimo ir vertinimo tikslais siekiant užtikrinti tyrimų veiksmingumą, asmens duomenys gali būti atskleisti Konkurencijos tarybos pasitelktiems specialistams ir ekspertams, kuriems taikomi analogiški duomenų apsaugos standartai ir konfidencialumo pareiga. |
| **Duomenų subjektų teisių įgyvendinimas** | Duomenų subjektai turi teisę susipažinti su savo duomenimis, teisę reikalauti ištaisyti duomenis, teisę apriboti duomenų tvarkymą, kaip tai numatyta [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 15, 16 ir 18 straipsniuose.  Duomenų subjektų teisių įgyvendinimas derinamas su Konkurencijos tarybos pažeidimų tyrimų tikslais ir jų efektyvumu. Pavyzdžiui, pagal [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 17 straipsnio 3 dalies b punktą teisė reikalauti ištrinti duomenis iš esmės nėra įgyvendinama tol, kol duomenis Konkurencijos tarybai tvarkyti būtina vykdant pavestas funkcijas – Įstatymų pažeidimų priežiūrą.  Konkurencijos taryba taip pat turi teisę visiškai ar iš dalies apriboti duomenų subjektų teisę būti informuotiems apie savo duomenų tvarkymą, susipažinti su duomenimis, reikalauti ištaisyti ar ištrinti duomenis arba apriboti duomenų tvarkymą. Pavyzdžiui, teisė būti informuotiems gali būti ribojama, siekiant, kad nebūtų atskleisti Konkurencijos tarybos ketinimai pradėti tyrimą ir pažeidimu įtariamas subjektas nenuslėptų ar nesunaikintų dokumentų, reikalingų tyrimui atlikti, arba teisė susipažinti su duomenimis gali būti ribojama, kad nebūtų atskleistos tyrimo kryptys, priemonės bei metodai, įskaitant būsimus tyrimo veiksmus.  Duomenų subjektų teisės ribojamos tik tiek laiko ir tokia apimtimi, kiek tai yra būtina ir proporcinga, jeigu jas įgyvendinus būtų padarytas neigiamas poveikis pažeidimo tyrimo priežiūros procedūros eigai, strategijai ar tikslams ir (arba) būtų pažeistos kitų asmenų teisės ir laisvės. Ribojimų įgyvendinimą nustato atskira [tvarka](https://www.e-tar.lt/portal/lt/legalAct/c38b3400b83911ed8df094f359a60216).  Siekdami įgyvendinti savo teises, duomenų subjektai turi pateikti prašymą raštu Konkurencijos tarybai[[3]](#footnote-4) (jos kontaktiniu adresu). |
| **Duomenų saugojimo terminai** | Dokumentai ir kita informacija, kurioje yra asmens duomenų, saugoma tiek laiko, kiek tai būtina konkrečiam Konkurencijos tarybos vykdomam pažeidimų tyrimui tinkamai atlikti ir visą tolesnės teisminės peržiūros proceso laiką tais atvejais, kai yra skundžiami Konkurencijos tarybos veiksmai ir sprendimai, susiję su atitinkamu tyrimu. Po to, – archyvavimo reikalavimų užtikrinimo tikslais Konkurencijos tarybos kasmetiniame dokumentacijos plane ir kituose teisės aktuose nustatyta tvarka ir terminais, priklausomai nuo konkretaus atvejo. |
| **Skundai** | Duomenų subjektas ar jo įgaliotas atstovas turi teisę skųsti Konkurencijos tarybos veiksmus ar neveikimą įgyvendinant duomenų subjekto teises [Valstybinei duomenų apsaugos inspekcijai](https://vdai.lrv.lt/lt/asmenu-aptarnavimas), taip pat [Vilniaus apygardos administraciniam teismui](https://vaat.teismas.lt/asmenu-aptarnavimas/547). |

1. Lietuvos Respublikos konkurencijos įstatymas, Lietuvos Respublikos mažmeninės prekybos įmonių nesąžiningų veiksmų draudimo įstatymas. [↑](#footnote-ref-2)
2. Europos Sąjungos valstybių narių konkurencijos priežiūros institucijoms taikomas Bendrasis duomenų apsaugos reglamentas, o Europos Komisijai taikomas [Europos Parlamento ir Tarybos reglamentas (ES) 2018/1725](https://eur-lex.europa.eu/legal-content/LT/TXT/?uri=CELEX%3A32018R1725), kuriame nustatytas duomenų apsaugos standartas atitinka įtvirtintą Bendrajame duomenų apsaugos reglamente. [↑](#footnote-ref-3)
3. Prašymas turi būti pasirašytas, nurodytas vardas, pavardė, kontaktinė informacija ryšiui palaikyti (jeigu teikiamas per atstovą – atstovo vardas, pavardė, kontaktinė informacija ryšiui palaikyti, atstovavimą patvirtinantis dokumentas). Teikiant prašymą asmeniškai pateikiamas asmens tapatybę patvirtinantis dokumentas Konkurencijos tarybos darbuotojui, paštu – teisės aktų nustatyta tvarka patvirtina asmens tapatybę patvirtinančio dokumento kopija, o elektroniniu paštu – pasirašytas elektroniniu parašu (jeigu teikiami per atstovą – taip pat ir atstovavimą patvirtinantis dokumentas). Informaciją apie tai, kaip įgyvendinti duomenų subjektų teises, galite rasti [Konkurencijos tarybos interneto svetainėje](https://kt.gov.lt/lt/teisine-informacija/asmens-duomenu-apsauga/duomenu-apsaugos-politika). [↑](#footnote-ref-4)